Ligloop vir windwoorde | Netwerk24
Ligloop vir windwoorde
Deur Stephan Joubert 09 November 2018 00:01
"God haat sonde, maar hy het sondaars lief." Dit is 'n gewilde kerklike cliché. Party mense doen dit andersom. Hulle haat sondaars en het sonde lief! Nog ander is so besig om oor sonde te praat, te preek en te vergader dat hulle nooit by daardie einste sondaars uitkom vir wie God so liefhet nie. Feit is, sonde en God is nie vriende nie. Sonde is om rugkant eerste na Hom toe te leef. Maar Hy het doeltreffende medisyne hiervoor, die kruis. Daar vernietig Jesus die gevolge en skade van die stukkende verhouding tussen ons en Hom. Daar maak God elkeen nuut wat glo. Daar sterf uitgediende clichés 'n vinnige dood.
Clichés is windwoorde sonder fut. Dis net praatjies. God is egter nie in die cliché-bedryf nie. Hy praat nie net nie, Hy doen. Hy het sy vyande lief en wys dit aan die kruis! Ons moet by God leer. Dan hoef ons nie met clichés wat nooit grond raak te leef nie.